Nå frykter eksperter at utviklingen kan føre til at flere kjøper sex.

Unge norske gutter er blant de som ser mest porno i hele Europa, i følge Live Mehlum ved Ressurssenter for menn (Reform).



Hun har jevnlig samtaler med menn som kjøper sex.

– Det som går igjen er at de ser veldig mye porno, og at det er pornoen som har ført til sexkjøpet, sier Mehlum.

Ifølge sexolog Haakon Aars ser så å si alle norske gutter på porno, og de får dermed et mer teknisk forhold til seksualitet.

– Foreldrene vet jo at de ser på porno. Men de snakker ikke noe særlig om det, og det tror jeg er viktig, slik at sex ikke bare blir noe sånn forbruksgreie, sier Aars.

Sliter i normale forhold

Han er bekymret for hvordan det går når guttene, som har sett mye porno, kommer i vanlige normale forhold.

– Mange tror jo at det de har sett på nettet er sånn det skal være, men når de kommer i vanlige normale forhold ser de at det ikke er helt sånn. Da går noen til det skrittet at de kjøper seg noen som leverer den verdenen.

Både Aars og Mehlum oppfordrer nå skolen og foreldre til å snakke med gutter om porno.

– Rådet er at man må prøve å få til en dialog med barna sine om seksualitet, og da få fram den alminnelige gode sexen, sånn at de ikke tror at sex er som på porno. Men det er klart det er flaut, det er det for nesten alle.

Behøver flere informasjonskilder

Mehlum er særlig bekymret dersom pornografien er den eneste kilden ungdommen får til sex. Hun mener man trenger flere informasjonskilder.

– Det må ikke bli sånn at man tenker at det er fasiten. Det er ingen gutter som kan klare å leve opp til idealene som blir presentert på film. Så det går på selvtilliten løs, og derfor er det så viktig at vi snakker med dem om det.